Document ID: 32005D0445

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Ιουνίου 2005
με την οποία επιτρέπεται στο Βέλγιο να πραγματοποιεί ετησίως δύο στατιστικές έρευνες στον τομέα της παραγωγής χοίρων
[κοινοποιηθείσα υπό τον αριθμό Ε(2005) 1747]
(Τα κείμενα στη γαλλική και ολλανδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/445/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/23/ΕΟΚ του Συμβουλίου, της 1ης Ιουνίου 1993, σχετικά με τη διεξαγωγή στατιστικών ερευνών στον τομέα της παραγωγής χοίρων (1), και ιδίως το άρθρο 1 παράγραφοι 2, 3 και 4,
Εκτιμώντας τα ακόλουθα:
(1)
Σύμφωνα με την οδηγία 93/23/ΕΟΚ, η Επιτροπή μπορεί να επιτρέψει στα κράτη μέλη να μειώσουν τον αριθμό ερευνών στον τομέα της παραγωγής χοίρων σε δύο ετησίως ή/και να χρησιμοποιήσουν διοικητικές πηγές στοιχείων αντί των στοιχείων που λαμβάνονται με στατιστικές έρευνες σχετικά με το ζωικό κεφάλαιο, με την προϋπόθεση ότι πληρούν τις υποχρεώσεις της εν λόγω οδηγίας.
(2)
Με την απόφαση 2002/442/ΕΚ της Επιτροπής, της 10ης Ιουνίου 2002 (2), το Βέλγιο έλαβε ήδη σχετική έγκριση για το χρονικό διάστημα τριών ετών.
(3)
Με επιστολή της 7ης Δεκεμβρίου 2004, το Βέλγιο υπέβαλε αίτηση για την παράταση της έγκρισης που χορηγήθηκε με την απόφαση 2002/442/ΕΚ. Υπέβαλε επίσης την έκθεση που απαιτείται από την εν λόγω απόφαση.
(4)
Το Βέλγιο υπέβαλε μεθοδολογική τεκμηρίωση η οποία, σύμφωνα με την οδηγία 93/23/ΕΟΚ, εγγυάται τη διατήρηση της ποιότητας των προβλέψεων παραγωγής.
(5)
Είναι σκόπιμο να επιτραπεί στο Βέλγιο να πραγματοποιεί δύο μόνον έρευνες ετησίως, απέχουσες χρονικά κατά έξι μήνες, ήτοι κατά τους μήνες Μάιο/Ιούνιο και Νοέμβριο/Δεκέμβριο, καθώς και να χρησιμοποιεί τις διοικητικές πηγές στοιχείων του συστήματος του ονομαζόμενου «SANITEL».
(6)
Η παρούσα απόφαση είναι σύμφωνη με τη γνώμη της μόνιμης επιτροπής γεωργικών στατιστικών που έχει συσταθεί με την απόφαση 72/279/ΕΟΚ του Συμβουλίου (3),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Βέλγιο να πραγματοποιεί δύο μόνον έρευνες ετησίως, χρονικά απέχουσες μεταξύ τους κατά έξι μήνες, ήτοι κατά τους μήνες Μάιο/Ιούνιο και Νοέμβριο/Δεκέμβριο.
Άρθρο 2
Επιτρέπεται στο Βέλγιο να χρησιμοποιεί διοικητικά στοιχεία του συστήματος Sanitel για την κατάρτιση των προβλέψεών του όσον αφορά την ακαθάριστη εγχώρια παραγωγή. Ωστόσο, το Βέλγιο θα φροντίσει να εξασφαλίσει τη διατήρηση της ποιότητας των προβλέψεων όσον αφορά την ακαθάριστη εγχώρια παραγωγή (ΑΕΠ) με την πραγματοποίηση σύγκρισης μεταξύ των προβλέψεων ΑΕΠ και της πραγματικής ΑΕΠ και με την προσαρμογή ενδεχομένως της μεθόδου του υπολογισμού των προβλέψεων.
Άρθρο 3
Η παρούσα απόφαση απευθύνεται στο Βασίλειο του Βελγίου.
Βρυξέλλες, 13 Ιουνίου 2005.

Labels: 18
6